Urmareste Modifică dimensiunea fontului: Play

Bucureşti, 14 iul /Agerpres/ - România poate conta pe sprijinul deplin al Franţei pentru pregătirea preluării preşedinţiei Consiliului Uniunii Europene şi pentru reuşita acesteia, a afirmat vineri ambasadorul Michele Ramis, la recepţia de Ziua Franţei.



Ea s-a declarat bucuroasă că se află "într-o ţară care şi-a exprimat cu hotărâre opţiunea pro-europeană, care nu cedează tentaţiilor naţionaliste, populiste şi defetiste".



Diplomatul a făcut referire la Parteneriatul strategic Franţa - România, despre care a spus că este bazat pe trei piloni - proximitatea, familia europeană şi parteneriatul economico-industrial.



Michele Ramis a vorbit şi despre sezonul cultural România-Franţa, care va avea "o vocaţie triplă". "Aceea de a întări complicitatea noastră tradiţională, dar şi de a reînnoi percepţia reciprocă pe care fiecare dintre popoarele noastre o are, de a confirma dinamismul şi imaginaţia creatorilor şi a societăţilor franceze şi române, de a consolida legăturile economice, culturale şi sociale care ne leagă şi de a reafirma angajamentul nostru pentru o Europă a Păcii, a ideilor şi a cooperării. (...) Sunt convinsă că acest Sezon va fi un moment de excepţie pentru relaţia franco-română care va consolida şi mai mult apropierea şi prietenia dintre popoarele noastre", a arătat ea.



Ramis s-a referit şi la momentul în care România va prelua preşedinţia Consiliului UE, în 2019. În acest context, a subliniat ea, "responsabilitatea României va fi cu atât mai mare cu cât această preşedinţie va avea loc într-un moment crucial pentru Uniunea Europeană - negocierea Brexitului, Cadrul financiar multianual, sfârşitul mandatului Comisiei Europene şi al Parlamentului European".



"România poate conta pe sprijinul deplin al Franţei pentru pregătirea preşedinţiei române a Consiliului Uniunii Europene (în special printr-un parteneriat cu Şcoala Naţională de Administraţie - ENA) şi pentru reuşita acesteia", a spus ambasadorul.



Ea a amintit că în acest an s-au împlinit 10 ani de la aderarea României la Uniunea Europeană. "Sunt bucuroasă să mă aflu într-o ţară care şi-a exprimat cu hotărâre opţiunea pro-europeană, care nu cedează tentaţiilor naţionaliste, populiste şi defetiste. (...) Salut, de asemenea, în mod deosebit progresele făcute de România pentru consolidarea statului de drept şi a justiţiei şi îi încurajez pe cei care acţionează în acest sens să-şi menţină eforturile", a afirmat ea.



Citându-l pe preşedintele francez Emmanuel Macron, ea a arătat că "este vremea speranţei, optimismului şi acţiunii". "Avem nevoie şi de o Europă a Apărării, care să dobândească o mai mare autonomie strategică, şi salut în acest sens progresul istoric de la ultimul Consiliu European care a hotărât înfiinţarea unui fond european pentru apărare", a adăugat ea.



"Avem nevoie de o Europă care să-şi protejeze cetăţenii şi să răspundă provocărilor timpurilor noastre, fie că este vorba despre lupta împotriva fanatismului şi terorismului, de a susţine un spaţiu social şi o societate în care norma este pusă în serviciul omului sau de a asigura o tranziţie ecologică", a adăugat ambasadoarea.



În ceea ce priveşte parteneriatul economic şi industrial, Michele Ramis a amintit că "în jur de 2.400 de firme franceze activează în România, cumulând 4 miliarde de euro de investiţii directe, ceea ce face din Franţa cel de-al 5-lea investitor străin în România".



"Aceste întreprinderi sunt ele însele parteneriate de lungă durată ale creşterii economiei româneşti pe baza relaţiilor de încredere şi de stimă reciprocă. Ele au nevoie de un mediu stabil şi previzibil pentru a continua să investească şi să creeze locuri de muncă", a punctat diplomatul. AGERPRES/(A - autor: Oana Ghiţă, editor: Georgiana Tănăsescu)